कक्राझार , 13 अक्ट'बरःबिटिसिनि खुंजानो गोनां बिसायख'थियाव जाय हान्जाया बां सानखो मासि देरहागोन बे हान्जाजों लोगो नांनानै बिजेपिआ सरकार दागोन । बे बाथ्राखौ बुंदों आसाम बिजेपिनि आफादगिरि रन्जित कुमार दासआ । राइज्यो बिजेपिनि आफादगिरि दासआ कक्राझाराव सान्नैनि हाबाफारिजों खुंजानो गोनां बिजेपि जनजाति मर्चानि राइज्योयारि मावफारिया मेलाव बाहागो लाफैनानै बुंदोंदि , खुंजानो गोनां बिटिसि बिसायख'थियाव बिजेपिआ हारसिङै मोन 26 बियाबफोराव बादायनो साखा - फारा जानानै दं । बे हिसाबै जाय हान्जाया बांसिन मासि देरहानो हागोन बे हान्जाजों लोगो नांनानै बिजेपिआ बिटिसिआव सरकार दागोन । बिथाङ खौरांगिरिफोरजों मोगा - मोगि जानाय समाव बुंबावोदि , बिपिएफनि माखासे गागि आरो गिबि सारिनि दैदेनगिरिफोरा हान्जानि गेजेराव बेले - बेजे सोमजिनायनि थाखाय बिजेपि हान्जायाव हाबगासिनो दं आरो माखासे बिपिएफनि दैदेनगिरिफोरा बिजेपिजों फोनांजाब लाखिगासिनो दं । बिजेपि हान्जाया बिटिसि हालामाव 5 लाखनि बांसिन गोदान सोद्रोमाफोर थिसनखांबाय आरो ओन्सोलनि थागिबि सुबुंफोरनि जौगाथाय आरो अन्सायलुनि थाखाय खामानि मावगासिनो दं । बिटिआर गोरोबथाखौ मावफुंनायनि बेलायाव दासआ बुंबावोदि , बिटिआर गोरोबथानि समाव बिजेपि दैदेन्नाय आसाम आरो मिरु सरकारा खोथा होनाय बायदियै गोरोबथानि दफाफोरखौ मोनसेनि उनाव मोनसे मावफुंगासिनो दं । फैगौ 2021 आव खुंजानो गोनां राइज्यो बिधान सभा बिसायख'थिनि थाखायबो बिजेपिआ आबुङै साखाफारा होन्नानै फोरमायबावो । 
बिटिसियाव लोगो नांनानै बिजेपिआ सरकार दागोनः रन्जित दास